Verdensmesteren i Stand Up Paddle, Casper Steinfath, var sammen med to kammerater årsag til, at der i går blev slået alarm og derefter i gang en større redningsaktion i Thisted Bredning. Årsagen var den, at de tre kammerater var gået i vandet ved roklubben i Thisted kl. 15.41 med en sejlplan, der skulle bringe dem til Mors. Og turen gik da også som planlagt for den rutinerede trio, indtil de fik øje på en helikopter over dem samt blåt blink på Thisted-siden, efter de var nået til Mors. - Vi nød hele turen derover, så det er rigtig frustrerende, at der skal bruges ressourcer på unødvendige redningsaktioner, siger Casper Steinfath, der samtidig er ked af, at hele alarmsystemet blev sat i gang. Casper Steinfath vil nu gå i dialog med Søværnets Operative Kommando for at diskutere procedurer, der kan komme unødvendige redningsaktioner i forkøbet. Det var en forbipasserende, der slog alarm. Han blev bekymret, da han ikke længere kunne se de tre ude på fjorden.

Referat:
Casper Steinfath beklager, at han sammen med to andre surfere var årsag til, at SOK satte en større redningsaktion i gang.